**5.2.10 Kønsidentitet og kønsroller**

Et særligt område af identitetsdannelsen er udviklingen af en kønsidentitet. Vi fødes med et biologisk køn, men det betyder ikke, at vi kun har én valgmulighed, når det kommer til den kulturelle kønsidentitet (eng. *gender identity*). Børn lærer meget tidligt, at der er forskel på køn, og når et barn er mellem 18 og 24 måneder, ved det, hvilket køn det selv og andre har. Den erhvervede kønsbevidsthed hos et barn hænger sammen med en øget præference for at lege med legetøj, der kulturelt set forbindes med vedkommendes eget køn – f.eks. biler til drenge og dukker til piger. Legene bliver op gennem barndommen også mere kønsspecifikke: Drenge leger generelt vildt og kæmper mod hinanden, og piger vælger lege baseret på samarbejde. At få en kønsidentitet følges altså af, at man indtager bestemte *kønsroller* med tilhørende adfærdsformer.

Der er overordnet set to forskellige forklaringer på, hvorfor vi indtager disse kønsroller: en kulturel og en biologisk. Den kulturelle forklaring går på, at kønsrollerne er et kulturprodukt, og at vi igennem vores opvækst og socialisering får præsenteret rollerne og opmuntres til at indtage helt bestemte roller. Det kan f.eks. være forældre, pædagoger, lærere og mediebilleder, som foreslår bestemte lege og handlemønstre til henholdsvis drenge og piger og mænd og kvinder. Den biologiske forklaring er evolutionspsykologisk, og den går på, at kønsrollerne er et produkt af evolutionsprocesser, dvs. at vi indtager dem, fordi de dybest set tjener et overlevelses- og reproduktionsformål. Drenge leger, som de gør, fordi de fra naturens side er programmeret til at blive krigere og jægere. Piger leger, som de gør, fordi de er programmeret til at drage omsorg for afkommet og passe hjemmet. Den biologiske forklaring vil også pege på de hormonforskelle, man finder mellem de biologiske køn, som en faktor, der præger adfærd. Høje niveauer af det mandlige kønshormon testosteron hos drengefostre i livmoderen hænger f.eks. sammen med en højere grad af mandlig kønstypisk leg i barndommen. Hos piger med en genfejl, som gør, at de er udsat for høje testosteronniveauer i fostertilstanden, ser man også mere mandlig kønstypisk leg i barndommen end hos andre piger.

Den kulturelle og den biologiske forklaring udelukker ikke hinanden. En biologisk programmering kan sagtens præge barnets rolleindtagelse i den tidlige barndom og så vige for en kulturel påvirkning, når barnet bliver ældre. Og det er netop, hvad man ser. Det viser sig nemlig, at ungdomsårene for de flestes vedkommende blot fæstner den kønsidentitet, som blev etableret i barndommen. Hos nogle personer opstår der i ungdomsperioden en utilfredshed med det køn, som man er blevet tilskrevet, og dermed et ønske om at blive kønskategoriseret anderledes. Et fåtal har haft denne utilfredshed hele vejen op gennem barndommen. Men for de fleste er det altså ikke nødvendigvis selve køns*identiteten*, som bliver mere flydende i ungdommen. Man eksperimenterer dog i høj grad med køns*rollerne* og skaber nye blandinger af adfærds-, påklædnings- og seksualitetsformer.

**5.2.11 En eksperimenterende samfundstendens**

Ud over at kønsrolleeksperimenterne er en ungdomstendens, så er det en senmoderne samfundstendens, som bliver mere og mere udpræget. I en spørgeskemaundersøgelse foretaget af J. Walter Thompson Innovation Group i 2016 svarede over en tredjedel af de adspurgte unge amerikanere mellem 13 og 20 (dvs. Generation Z), at de ikke mener, at køn er så definerende for en person, som det var tidligere. Denne holdning giver sig også udslag i shoppingadfærd: Kun 44 % af Generation Z-deltagerne i undersøgelsen fortalte, at de altid køber tøj, som er lavet til deres eget køn. Svarene fra Generation Z-deltagerne pegede generelt på mere kønskategoriopløsning end svarene fra deltagerne mellem 21 og 34 (de såkaldte *millennials*/Generation Y).

Det er dog et åbent spørgsmål, om det er mere end kønsrolleindtagelsen, som de unge rykker ved, dvs. om de faktisk også skifter køns*identitet*.

**Opgave**

1. Redegør for forskellen mellem kønsidentitet og kønsrolle. Føj til begrebslisten.
2. Diskuter i mindre grupper: Hvad forbinder I med henholdsvis kvindelige og mandlige kønsroller? På hvilke områder forventer vi, at disse to køn handler og opfører sig forskelligt?
3. Anvend jeres viden om behaviorismen og social indlæringsteori (operant betingning, Bandura og Bobo-dukken,…), kognitive skemaer (top-down processer, kognitive biases,…) og socialpsykologi til at underbygge den kulturelle forklaring om, at kønsroller er et kulturprodukt – i stikordsform 😊
4. Giv eksempler på jeres yndlingslegetøj fra jeres tidlige barndom **inden I ser** det korte klip på lectio ”Girl toys vs boy toys: The experiment - BBC Stories” (3:25 min.). Hvilken betydning har legetøj for udviklingen af en bestemt kønsrolleopfattelse? Inddrag jeres psykologifaglige viden.